月巖齋詩
作者：李廌
朝代：宋

paragraphs: 南山之北，北山之南。
環岡繞嶺，紫翠相參。
奔騰蹲蹴，萬里䮝驂。
丘衍沃若，靈秀所涵。
平巒蔽虧，餞日西崦。
月生大東，錯落夕嵐。
凝輝萬壑，澄若淵潭。
有窶人室，架楹維三。
其名實佳，佳哉月巖。
窶人者何，贊皇之黔。
伊誰名之，宗伯子瞻。
嗟嗟窶人，天民之淹。
昔也方將，愚妄所漸。
喜功好名，虎穴屢探。
輪殷緌墮，却戰猶酣。
老不及人，綿力弗堪。
飲冰食蘗，處約已甘。
天匪靳予，事有莫兼。
俾予有知，錫福則廉。
餘齡數奇，展也不占。
異時著書，雖俟桓譚。
心勞用寡，遠愧周聃。
今師農圃，穮蔉崇芟。
年登歲樂，糠稗求饜。
褐寬縕敝，懷此不貪。
門子之責，責我丁男。
我居區中，如繭之蠶。
身外餘地，烏用沉潜。
逝將掃迹，於焉養恬。
披風遡景，玩目嵌巉。
彼無獻嘲，居之不慚。